CELEX: 32021D1345
Language: fi
Date: 2021-06-28 00:00:00
Title: Neuvoston päätös (EU) 2021/1345, annettu 28 päivänä kesäkuuta 2021, luvan antamisesta aloittaa neuvottelut Yhdysvaltojen, Argentiinan, Australian, Costa Rican, Intian, Israelin, Japanin, Kanadan, Etelä-Korean, Tunisian ja Uuden-Seelannin kanssa luonnonmukaisesti tuotettujen tuotteiden kauppaa koskevien sopimusten tekemisestä

31.8.2021   
               
               
                  FI
               
               
                  Euroopan unionin virallinen lehti
               
               
                  L 306/2
               
            
         NEUVOSTON PÄÄTÖS (EU) 2021/1345,
         annettu 28 päivänä kesäkuuta 2021,
         luvan antamisesta aloittaa neuvottelut Yhdysvaltojen, Argentiinan, Australian, Costa Rican, Intian, Israelin, Japanin, Kanadan, Etelä-Korean, Tunisian ja Uuden-Seelannin kanssa luonnonmukaisesti tuotettujen tuotteiden kauppaa koskevien sopimusten tekemisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 3 ja 4 kohdan kanssa,
         ottaa huomioon Euroopan komission suosituksen,
         sekä katsoo seuraavaa:
         
                     (1)
                  
                  
                     Euroopan parlamentin ja neuvoston asetuksessa (EU) 2018/848 (1) säädetään mahdollisuudesta myöntää pääsy unionin markkinoille luonnonmukaisesti tuotetuille tuotteille sellaisista kolmansista maista, joilla on kauppasopimuksen nojalla tunnustettu olevan tuotantojärjestelmä, joka saavuttaa samat tavoitteet ja noudattaa samoja periaatteita kuin unioni soveltamalla sääntöjä, joilla varmistetaan sama vaatimustenmukaisuuden taso.
                  
               
                     (2)
                  
                  
                     Asetuksen (EU) 2018/848 mukaisesti kolmansien maiden hyväksynnän, joka on annettu vastaavuustarkoituksessa neuvoston asetuksen (EY) N:o 834/2007 (2) perusteella, voimassaolo päättyy 31 päivänä joulukuuta 2026. Sen vuoksi on tarpeen aloittaa neuvottelut luonnonmukaisesti tuotettujen tuotteiden kauppaa koskevien sopimusten tekemisestä tiettyjen asianomaisten kolmansien maiden kanssa.
                  
               
                     (3)
                  
                  
                     Asetuksen (EY) N:o 834/2007 mukaisesti komissio vahvisti hyväksyttyjen kolmansien maiden luettelon komission asetuksen (EY) N:o 1235/2008 (3) liitteessä III.
                  
               
                     (4)
                  
                  
                     Unionin ja Sveitsin välinen luonnonmukaisesti tuotettujen tuotteiden kauppa kuuluu Euroopan yhteisön ja Sveitsin valaliiton välisen maataloustuotteiden kaupasta tehdyn sopimuksen (4), jäljempänä ’Sveitsin kanssa tehty sopimus’, soveltamisalaan. Sveitsi on lueteltu asetuksen (EY) N:o 1235/2008 liitteessä III avoimuuden vuoksi. Sveitsin kanssa tehdyssä sopimuksessa määrätään mekanismista, jolla sopimus saatetaan ajan tasalle, jos jonkin osapuolen lainsäädäntöä ja säännöstöä muutetaan. Sen vuoksi ei ole tarpeen aloittaa neuvotteluja Sveitsin kanssa.
                  
               
                     (5)
                  
                  
                     Chile on hyväksytty vastaavaksi kolmanneksi maaksi Euroopan unionin ja Chilen tasavallan välisellä luonnonmukaisesti tuotettujen tuotteiden kaupasta tehdyllä sopimuksella (5), jäljempänä Chilen kanssa tehty sopimus’. Chile on lueteltu asetuksen (EY) N:o 1235/2008 liitteessä III avoimuuden vuoksi. Chilen kanssa tehdyssä sopimuksessa määrätään mahdollisuudesta mukauttaa hyväksyntää, jos jonkin osapuolen lainsäädäntöä ja säännöstöä muutetaan. Sen vuoksi ei ole tarpeen aloittaa neuvotteluja Chilen kanssa.
                  
               
                     (6)
                  
                  
                     Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisessä kauppa- ja yhteistyösopimuksessa (6) määrätään sopimuksen kummankin osapuolen voimassa olevan luonnonmukaisesti tuotettuja tuotteita koskevan lainsäädännön ja säännöstön vastaavuuden vastavuoroisesta tunnustamisesta sekä valvontajärjestelmien tunnustamisesta. Kyseisen sopimuksen luonnonmukaisesti tuotettuja tuotteita koskevassa liitteessä 14 määrätään, että koska asetusta (EU) 2018/848 on määrä soveltaa 1 päivästä tammikuuta 2022, kumpikin osapuoli arvioi uudelleen vastaavuuden tunnustamista 31 päivään joulukuuta 2023 mennessä. Sen vuoksi ei ole tarpeen aloittaa neuvotteluja Yhdistyneen kuningaskunnan kanssa.
                  
               
                     (7)
                  
                  
                     Näin ollen olisi aloitettava neuvottelut Yhdysvaltojen, Argentiinan, Australian, Costa Rican, Intian, Israelin, Japanin, Kanadan, Etelä-Korean, Tunisian ja Uuden-Seelannin kanssa luonnonmukaisesti tuotettujen tuotteiden kauppaa koskevien sopimusten tekemisestä.
                  
               
                     (8)
                  
                  
                     Jotta unioni voisi ylläpitää vastavuoroisia suhteita kolmansiin maihin luonnonmukaisesti tuotettujen tuotteiden kaupassa, on aiheellista vahvistaa ohjeet sellaisten sopimusten neuvottelemiseksi, joiden nojalla unioni ja asianomainen kolmas maa voivat tunnustaa luonnonmukaista tuotantoa koskevien vaatimustensa ja valvontajärjestelmiensä vastaavuuden,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Komissiolle annetaan lupa aloittaa neuvottelut Yhdysvaltojen, Argentiinan, Australian, Costa Rican, Intian, Israelin, Japanin, Kanadan, Etelä-Korean, Tunisian ja Uuden-Seelannin kanssa luonnonmukaisesti tuotettujen tuotteiden kauppaa koskevien sopimusten tekemisestä.
            
            
               2.   Neuvottelut käydään neuvoston antamien ja tämän päätöksen lisäyksessä olevien neuvotteluohjeiden pohjalta.
            
         
         
            2 artikla
            Neuvottelut käydään maatalouden erityiskomiteaa kuullen.
         
         
            3 artikla
            Tämä päätös on osoitettu komissiolle.
         
         
            Tehty Luxemburgissa 28 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               M. do C. ANTUNES
            
         
         
            (1)  Euroopan parlamentin ja neuvoston asetus (EU) 2018/848, annettu 30 päivänä toukokuuta 2018, luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta (EUVL L 150, 14.6.2018, s. 1).
         
            (2)  Neuvoston asetus (EY) N:o 834/2007, annettu 28 päivänä kesäkuuta 2007, luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta (EUVL L 189, 20.7.2007, s. 1).
         
            (3)  Komission asetus (EY) N:o 1235/2008, annettu 8 päivänä joulukuuta 2008, neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta (EUVL L 334, 12.12.2008, s. 25).
         
            (4)  EYVL L 114, 30.4.2002, s. 132.
         
            (5)  EUVL L 331, 14.12.2017, s. 4.
         
            (6)  EUVL L 149, 30.4.2021, s. 10.